Taarnborg (Ribe)
Taarnborg er en tidligere bispegård fra 1500-tallet i Puggårdsgade i Ribe. Det er blandt landets bedst bevarede renæssancebygninger og blev fredet i 1918.

Bygningen er i historien også omtalt som Blaagaard.

Et mindre bindingsværkshus, kaldet "Hundehuset", hører også til bygningen. Det stammer fra 1700-tallet og er ligeledes fredet.

Historie 

Taarnborg nævnes allerede i 1440 i bogen Ribes Oldemor, hvor den var i kirkens eje.

Efter reformationen kom bygningen i adelsfamilien Munks eje. De nuværende bygning blev opført i 1570-80, men enkelte af træbjælkerne kan dateres til 1509.

I 1661 beboedes huset af Dr. Ludvig Pouch, søn af Ribes første apoteker.

I 1742 blev bygningen omdannet til bispegård for biskoppen i Ribe Domkirke, der på dette tidspunkt var Hans Adolf Brorson. Han solgte Taarnborg til staten i 1760, men den fortsatte med at være bispegård frem til 1867.

Fra 1907-08 gennemgik Taanborg en gennemgribende restaurering under arkitekt, professor H.C. Ambergs ledelse. Ved denne restaurering blev de blå skifer plader udskiftet med røde teglsten. Trappetårnet, der elles var blevet nedbrudt i 1821, blev atter opført. Endvidere blev de spidse gavle og spidse murværk over kvistene tilføjet.

Huseret fungerede i flere årtier som byens posthus.

I 2001 blev bygningen solgt til Taarnborgfondet, som kort efter videresolgte den til Realdania Byg. som foretog en gennemgribende renovering i 2003-2004. Det skete med støtte fra Ny Carlsbergfondet og Kulturarvsstyrelsen og førte huset tilbage til sit oprindelige udseende.

Det bebos i dag af ægteparret Torben og Bente Bramming og fungerer som privatbolig og Brorsoncenter.

Beskrivelse 

Taarnborg er opført i røde munkesten, der er muret i krydsforbandt. Oprindeligt har taget været af skifer, men det er nu i røde teglsten.

Bygningen er bygget i to etager og har en høj kælder. Gavlene har kamtakker og på midten af nordsiden er et sekskantet trappetårn. Bygningens udseende er blevet omtalt som "arkitektonisk usædvanligt flot gennemarbejdet".

Mindeplade 
Taarnborg bærer en mindeplade, der blev opsat d. 11. maj 1901. På pladen står: Psalmedigteren Hans Adolph Brorson, Biskop over Ribe Stift 1741-1764, boede her de sidste 20 aar af sit liv.

Litteratur 
Torben Bramming; Taarnborg i Ribe (2009)
Anne Marie & Nørregård-Nielsen, Hans Edvard Nielsen; Taarnborg - midt i Ribe (2004) Forlaget Rhodos
Journalist K.H. Rosenstand; "Taarnborg" i Ribe Fra Adelshus til Bispebo Vestkystens Kronik d. 6/10-1939

Referencer

Eksterne henvisninger 
 Taarnborgs hjemmeside

Fredede bygninger, konstruktioner og anlæg i Esbjerg Kommune
Bygninger, konstruktioner og anlæg i Ribe
Renæssancens arkitektur